Fredag eftermiddag blev Terndrup Skole evakueret efter at klor og svovlsyre ved en fejl blev blandet og dannede giftige dampe.

Nordjyllands Politi modtog fredag eftermiddag en anmeldelse om et kemikalieudslip i Terndrup Hallen på Terndrup Skole. Ved en fejl var der sket en sammenblanding af 20 liter klor og 50 liter svovlsyre – en blanding som danner gifter dampe. Derfor er hele skolen blevet evakueret, oplyser Mogens Hougesen, Vagtchef ved Nordjyllands Politi. - Evakueringen foregår stille og roligt med hjælp fra skolens personale. Redningsberedskab og politi vil arbejde på stedet i nogen tid, da der skal foretages rensning og udluftning på stedet, siger Mogens Hougesen.